Ontvoerders eis bitcoin vir seun (13) se vrylatingKathlego Marite (Foto verskaf deur die SAPD) Die ontvoerders van die tienerseun van Witbank in Mpumalanga wat Sondagmiddag ontvoer is, het ŉ losprys in bitcoin vir sy vrylating geëis. Brig. Leonard Hlathi, woordvoerder van die polisie, het aan Maroela Media bevestig dat Kathlego Marite (13) se ouers ŉ eis van die ontvoerders ontvang het dat ŉ sekere aantal bitcoin-eenhede in ŉ spesifieke rekening inbetaal moet word voordat hul seun vrygelaat sal word. Volgens mediaberigte eis die ontvoerders 15 bitcoin wat gelykstaande is aan ongeveer R1,48 miljoen. Hlathi wou egter nie die presiese bedrag van die losprys bevestig nie en het gesê die ondersoek is tans in ŉ sensitiewe stadium. Hy wou ook nie bevestig of die polisie tans besig is om met die ontvoerders te onderhandel of enige verdere inligting oor die ondersoek bekendmaak nie. eNCA berig Kathlego se ouers was nie eens bewus van die bitcoin-kriptogeldeenheid nie totdat die losprys geëis is. Maroela Media het vroeër berig Kathlego het Sondag omstreeks 15:30 saam met twee maats in Frangipanistraat in Tasbetpark, Witbank, gespeel. “ŉ Goudkleurige Toyota Corolla met drie insittendes het langs die seuns stilgehou. Een van die mans, in swart geklee en met ŉ groen baadjie, het die slagoffer gegryp en met hom weggery,” het die polisie vroeër gesê. Kathlego se vriende het na sy ma toe gehardloop en vertel wat gebeur het. Sy het die voorval dadelik by die polisie aangemeld en ŉ saak van ontvoering is aanhangig gemaak. Enigiemand met inligting oor die voorval word versoek om kapt. Africa Nyathi te bel by 071 352 6007.